Lippestad sa nei til Ap
MMS/SMS: 2200 E-post: 2200@vg.no Tlf: 22 00 00 00 Den profilerte advokaten har gitt beskjed internt i Oslo Ap om at han ikke ønsker å være partiets ordførerkandidat ved neste års valg. Beskjeden ga han før sommeren, etter at NRK først meldte at han var ønsket i rollen. Da sentrale Ap-folk gjennomførte uformelle sonderinger blant mulige kandidater var Lippestad tydelig på at han ikke ville. Det bekrefter kilder tett på prosessen overfor VG. Nominasjonskomiteen i Oslo Ap startet sitt arbeid først i forrige uke, og Lippestad har ikke på noe tidspunkt blitt formelt spurt om å være Aps ordførerkandidat.Selv ønsker ikke advokaten å kommentere saken. I vår mente et bredt flertall av bydelslederne i Oslo Ap at Lippestad ville være en god ordførerkandidat i hovedstaden. - Han ser ut til å appellere bredt. Han har et tankegods som er trygt forankret i sosialdemokratiet, og han er veldig flink til å heve blikket og se de store sammenhengene. Det har jeg personlig stor sans for, og det tror jeg at mange er enig i, sa leder for Lippestads eget bydelslag på Nordstrand, Anne Nyeggen. Også leder i Oslo Ap, Jan Bøhler, har understreket behovet for bred appell. - Vi må ha en ordførerkandidat som kan matche Fabian Stangs popularitet og det folkelige han har ved seg. Han eller hun må være populær på et eget grunnlag, og ikke en kopi av Fabian Stang, sa Bøhler til NRK i vår.Før helgen ble det kjent at partisekretær Raymond Johansen forlater toppjobben på Youngstorget for å stille til valg som Aps byrådslederkandidat i Oslo. Samtidig meldte Libe Rieber-Mohn, som var Aps byrådslederkandidat i 2011, fra om at hun ikke ønsket gjenvalg. Etter det VG forstår satser man nå fullt og helt på at Raymond Johansen skal ha den «populariteten» og «det folkelige ved seg» som Jan Bøhler har etterlyst. Det ligger også i kortene at Aps andre toppnavn, ordførerkandidaten, nå må bli en kvinne. - Vi har vedtekter på at det skal være annenhver mann og kvinne på Oslo Aps liste, så da kan du regne ut selv, sier Signe Horn, leder av nominasjonskomiteen til VG.Hun ønsker ikke å kommentere enkeltnavn VG presenterer henne for. Det er likevel ingen hemmelighet internt i partiet at to av dagens fremste bystyrerepresentanter, Tone Tellevik Dahl (41) og Rina Mariann Hansen (36), trolig er med i kampen om å bli ordførerkandidat. De nevnes hyppig blant kildene VG snakker med. Tellevik Dahl ønsker ikke å kommentere et eventuelt kandidatur overfor VG, og vi har ikke fått tak i Hansen. Mandag sa ordførerkandidat fra 2011, mangeårig bystyremedlem Rune Gerhardsen, til VG at han ikke ønsker seg den rollen en gang til. Ordførerkandidaten fra 2007, Nina Bachke, har gitt beskjed om at hun ikke ønsker gjenvalg til bystyret i det hele tatt.Oslo Arbeiderparti holder nominasjonsmøte 21. november. Før den tid skal samtlige medlemmer i lokallaget delta i en uravstemning over aktuelle kandidater til de fremste plassene. Uravstemningen blir holdt så raskt som mulig etter at alle lokallag har kommet med innspill til listen. Noe de har frist til fredag 19. september med å gjøre. - Avstemningen vil være både rådgivende og retningsgivende for nominasjonskomiteens arbeid. Jeg regner med at utfallet av den vil bli offentliggjort, og deretter skal vi i komiteen forsøke å sette sammen en best mulig liste som nominasjonsmøtet endelig tar stilling til, sier Signe Horn. Høyresiden har hatt makten i Oslo sammenhengende siden 1997. Fabian Stang (H) har vært ordfører siden 2007 og Stian Berger Røsland (H) byrådsleder siden 2009.
Geir Lippestad vil ikke bli ordfører. Nå leter Ap etter en kvinne som kan toppe Oslo-listen sammen med Raymond Johansen.